Diewe skep met aanlyn inkopiesArgieffoto bloot ter illustrasie. (Foto: Unsplash) Misdadigers het klaarblyklik geskep nadat die algehele landwye afsondering wat verlede jaar ingestel is, verbruikers toenemend genoop het om inkopies aanlyn te doen. Die Suid-Afrikaanse Bankrisiko-inligtingsentrum (Sabric) se jaarlikse misdaadsyfers vir 2020 toon dat aanlyn bankbedrog verlede jaar met ŉ stewige 33% gestyg het, namate Suid-Afrikaners hulle gedurende die afsonderingstydperk tot aanlyn inkopies gewend het. Debietkaartbedrog het om die beurt met 22% gestyg, hoewel kredietkaartbedrog met 7% afgeneem het. Sabric meen die afsonderingstydperk het ŉ noemenswaardige invloed op die neigings van finansiële misdaad in 2020 gehad. “Die pandemie het veranderings aan menslike gedrag, beweging en polisiëring tot gevolg gehad, wat weer nuwe geleenthede vir misdadigers geskep het,” sê Sabric. Die jongste syfers toon wel dat die beperking op beweging en verhoogde polisiëring gedurende die streng afsonderingstydperk ŉ afname in kontakmisdade wat verband hou met die bankwese meegebring het. Minder voorvalle van dié aard is aangemeld vergeleke met 2019. Dit sluit in bankverwante rooftogte wat in 2020 ŉ afname van 24% getoon het. Die afname is veral in die Vrystaat, die Oos-Kaap en Mpumalanga opgemerk. Aanvalle op kitsbanke het ook met 9% afgeneem, hoewel voorvalle waar kitsbanke spesifiek opgeblaas is met 20% toegeneem het. Transitorooftogte het gedurende vlak 5 van die afsonderingstydperk aansienlik afgeneem. Volgens Sabric is dit weens beperking op beweging en vrees vir padblokkades. Transitorooftogte het egter weer met 22% toegeneem namate die afsonderingsregulasies verslap is. Sabric waarsku Suid-Afrikaners dus om versigtig met hul persoonlike data om te gaan. “Jou persoonlike data, gekombineer met tegnologie, is nou die nuwe sleutel tot die kluis wat jou geld in ŉ bank hou.” Jou data en geld kan só beskerm word: